Իր ելույթում վարչապետը շնորհավորել է Միկաել Ժանին ֆորումի բացման կապակցությամբ եւ նշել, որ այսօր Երեւանում նրա ներկայությունը նույնքան խորհրդանշական է, որքան կարեւոր, քանի որ մեկ ամսից Հայաստանն ընդունելու է Ֆրանկոֆոնիայի միջազգային կազմակերպության 17-րդ գագաթաժողովը: Նիկոլ Փաշինյանը ողջունել է ֆորումի մասնակից բոլոր հասարակական կազմակերպությունների ներկայացուցիչներին եւ հավելել, որ Հայաստանում տեղի ունեցած վերջին իրադարձությունները բնութագրեցին քաղաքացիական շարժման ուժը: «Այդ իրադարձություններին երիտասարդների, կանանց եւ տղամարդկանց մասնակցությունը ցույց տվեց, թե որքան կարեւոր է քաղաքացիական հասարակությունը, որքան կարեւոր են մեր երկրում ժողովրդավարության, համերաշխության արժեքները, որ մենք ունենք եւ որոնք կիսում ենք Ֆրանկոֆոնիայի մեր բոլոր բարեկամների հետ: Հպարտությամբ եմ նշում, որ մեր երկիրը կարեւոր գործ է ստանձնում եւ կարեւոր հանգրվան է ապրում՝ ընդունելով Ֆրանկոֆոնիայի գագաթաժողովը: